CELEX: 32016D1887
Language: ro
Date: 2016-10-24 00:00:00
Title: Decizia de punere în aplicare (UE) 2016/1887 a Comisiei din 24 octombrie 2016 de stabilire a cerințelor standard privind prezentarea de către statele membre a cererilor, a rapoartelor și a cererilor de plată pentru programele de supraveghere epidemiologică privind sănătatea plantelor [notificată cu numărul C(2016) 6704] (Text cu relevanță pentru SEE)

26.10.2016   
            
            
               RO
            
            
               Jurnalul Oficial al Uniunii Europene
            
            
               L 291/15
            
         DECIZIA DE PUNERE ÎN APLICARE (UE) 2016/1887 A COMISIEI
   din 24 octombrie 2016
   de stabilire a cerințelor standard privind prezentarea de către statele membre a cererilor, a rapoartelor și a cererilor de plată pentru programele de supraveghere epidemiologică privind sănătatea plantelor
   
      
         [notificată cu numărul C(2016) 6704]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE (1) ale Consiliului, în special articolul 36 alineatul (5),
   întrucât:
   
               (1)
            
            
               Regulamentul (UE) nr. 652/2014 stabilește, printre altele, dispoziții pentru gestionarea cheltuielilor privind sănătatea plantelor și materialul de reproducere a plantelor, precum și cerințe referitoare la transmiterea și conținutul programelor naționale privind prezența dăunătorilor („programe de supraveghere epidemiologică”).
            
         
               (2)
            
            
               Articolul 21 alineatul (1) din Regulamentul (UE) nr. 652/2014 prevede că, în fiecare an, până la 31 mai cel târziu, statele membre transmit Comisiei programele de supraveghere epidemiologică care debutează în anul următor pentru care ele intenționează să solicite acordarea de granturi.
            
         
               (3)
            
            
               Articolul 23 din Regulamentul (UE) nr. 652/2014 prevede că, în fiecare an, până la 30 aprilie cel târziu, statele membre transmit Comisiei, pentru fiecare program anual sau multianual aprobat, un raport anual tehnic și financiar detaliat care vizează anul precedent. Acesta prevede, de asemenea, că, în fiecare an, până la 31 august cel târziu, statele membre transmit Comisiei, pentru fiecare program național aprobat, un raport financiar intermediar.
            
         
               (4)
            
            
               Articolul 24 din Regulamentul (UE) nr. 652/2014 prevede că, în fiecare an, până la 30 aprilie cel târziu, statele membre transmit Comisiei, pentru fiecare program de supraveghere epidemiologică aprobat, o cerere de plată referitoare la programele implementate în anul precedent.
            
         
               (5)
            
            
               În urma adoptării Regulamentului (UE) nr. 652/2014, ar trebui stabilite cerințele standard privind conținutul și transmiterea de către statele membre a programelor naționale de supraveghere epidemiologică, astfel cum sunt definite la articolul 21 din regulamentul respectiv.
            
         
               (6)
            
            
               În plus, ar trebui stabilite cerințele standard privind conținutul rapoartelor intermediare și finale, inclusiv al cererilor de plată, în urma punerii în aplicare a programelor de supraveghere epidemiologică, astfel cum sunt definite la articolele 23 și 24 din Regulamentul (UE) nr. 652/2014.
            
         
               (7)
            
            
               Pentru a fi în concordanță cu legislația în continuă evoluție a Uniunii, modelele standard electronice pentru cereri, rapoartele intermediare și finale, inclusiv pentru cererile de plată, vor fi puse la dispoziție online pe site-ul de internet al Comisiei și ar trebui să fie utilizate pentru programele de supraveghere epidemiologică, pentru a facilita modificările necesare sau pentru a include detalii suplimentare. Comisia informează statele membre și discută cu acestea cu privire la orice modificări necesare ale modelelor standard electronice în cadrul Comitetului permanent pentru plante, animale, produse alimentare și hrană pentru animale. Modelele standard electronice sunt puse la dispoziție pe site-ul internet al Comisiei, cel târziu în prima săptămână a lunii martie (rapoartele finale și cererile de plată), în prima săptămână a lunii aprilie (cererea) și în prima săptămână a lunii iulie (raportul intermediar) a anului în cauză.
            
         
               (8)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Prezenta decizie se referă la cerințele standard privind transmiterea cererilor de grant, a rapoartelor și a cererilor de plată pentru programele anuale și multianuale de supraveghere epidemiologică realizate de statele membre în ceea ce privește prezența organismelor dăunătoare plantelor sau produselor vegetale („dăunători”), care respectă condițiile prevăzute la articolul 19 din Regulamentul (UE) nr. 652/2014.
   Articolul 2
   Programele de supraveghere epidemiologică menționate la articolul 21 alineatul (1) din Regulamentul (UE) nr. 652/2014 se transmit online, utilizând modelul electronic corespunzător prevăzut în anexa I.
   Articolul 3
   Rapoartele financiare intermediare menționate la articolul 23 din Regulamentul (UE) nr. 652/2014 se transmit online, utilizând modelul electronic corespunzător prevăzut în anexa II.
   Articolul 4
   Rapoartele anuale tehnice și financiare detaliate menționate la articolul 23 din Regulamentul (UE) nr. 652/2014, precum și cererile de plată prevăzute la articolul 24 din același regulament se transmit online, utilizând modelul electronic corespunzător prevăzut în anexa III.
   Articolul 5
   Prezenta decizie se aplică transmiterii programelor de supraveghere epidemiologică menționate la articolul 2 și transmiterii rapoartelor menționate la articolele 3 și 4, de la 1 ianuarie 2017.
   Articolul 6
   Prezenta decizie se adresează statelor membre.
   
      Adoptată la Bruxelles, 24 octombrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 189, 27.6.2014, p. 1.
   
      ANEXA I
      Modelul specific care trebuie utilizat pentru a transmite cererea privind programele naționale de supraveghere epidemiologică anuale și multianuale menționate la articolul 2 este disponibil pe site-ul internet al DG SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, în secțiunea 2. Templates for submission of survey programmes, 1. Application tool for Survey programmes for pests.
   
   
      ANEXA II
      Modelul specific care trebuie utilizat pentru a transmite rapoartele intermediare ale programelor de supraveghere epidemiologică aprobate menționate la articolul 3 este disponibil pe site-ul internet al DG SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, în secțiunea 3. Templates for reporting, 2. Financial intermediate report.
   
   
      ANEXA III
      Modelul specific care trebuie utilizat pentru a transmite rapoartele anuale finale (inclusiv cererile de plată) ale programelor de supraveghere epidemiologică aprobate menționate la articolul 4 este disponibil pe site-ul internet al DG SANTE: http://ec.europa.eu/dgs/health_food-safety/funding/cff/plant_health/survey-programmes_en.htm, în secțiunea 3. Templates for reporting, 1. Final annual technical and financial report.